26-vuotias mies kuvasi itsestään selfieitä ja videoita suuria summia vastaan. Viimeiseksi jääneen stuntin oli määrä tienata hänelle rahat häihin ja sairaan äidin hoitoon.

Wu Yongning nousi kuuluisuuteen kuvaamalla kuvia ja videoita itsestään korkeiden rakennusten huipulla ilman turvavarusteita.­

Kiinassa hurjapäisistä stunteistaan tunnetuksi tullut Wu Yongning, 26, on kuollut traagisessa onnettomuudessa hänen yrittäessään roikkumistemppua 62-kerroksisen pilvenpiirtäjän katolla.

Wulla oli tuhansia seuraajia kiinalaisessa sosiaalisen median kanavassa Weibossa, jonne hän latasi videoita uhkarohkeista tempuistaan korkeuksissa. Kiipeillessään ja tasapainotellessaan pilvenpiirtäjien ja muiden korkeiden rakennusten huipulla hän ei käyttänyt minkäänlaisia turvavarusteita.

Hänen faninsa alkoivat huolestua, kun sosiaaliseen mediaan ei ilmestynyt pitkään aikaan uusia kuvia tai videoita. Joulukuussa Wun tyttöystävä ilmoitti sen, mitä seuraajat olivat pahoin pelänneetkin: mies oli kuollut 8. marraskuuta pudottuaan kesken stuntin, kertoo BBC.

26-vuotias Wu menehtyi 8. marraskuuta pudottuaan pilvenpiirtäjän katolta.­

Onnettomuus tapahtui Changshan kaupungissa. Tyttöystävän mukaan Wu osallistui haastekilpailuun, jossa hurjimman stuntin tehnyt ja videolle kuvannut saa suuren rahapotin. Aiemmin Wu oli tehnyt esimerkiksi suoria lähetyksiä kiipeilemisistään.

South China Morning Post kirjoittaa, että Wu aikoi kosia tyttöystäväänsä haastetta seuraavana päivänä. Rahat hän aikoi voittaa hääjärjestelyiden ja sairaan äitinsä hoitojen maksamiseksi.

Fanit huolestuivat, kun Wun tilille ei enää ilmestynyt uusia kuvia.­

Miehen viimeiselle videolle tallentui hetki, kun hänen otteensa lipeää Huayuan International Centren katon reunalta. Wu roikkui katon reunasta, veti kaksi leukaa ja yritti nostaa itsensä ylös, mutta yhtäkkiä putoaakin.

Muun muassa Daily Mailin mukaan ikkunanpesijä löysi hänen ruumiinsa noin 14 metriä alempana olevalta terassilta.

Wu varoitti kuviensa yhteydessä muita kokeilemasta samoja stuntteja. Hän oli aiemmin harrastanut kamppailulajeja ja osallistunut useisiin televisio- ja elokuvatuotantoihin.

Lähteet: BBC, Telegraph, Daily Mail.

Täsmennetty jutun otsikkoa 12.12. kello 21.15: Joidenkin lähteiden mukaan Yongningin ruumis olisi löytynyt terassilta 14 metriä alempaa, joten hän ei olisi pudonnut koko 62 kerroksen matkaa.